钦定古今图书集成/明伦汇编/氏族典/第479卷 > 《廖用贤尚友录》 > 段秀实
## 钦定古今图书集成/明伦汇编/氏族典/第479卷 > 《廖用贤尚友录》 > 段秀实

按《唐书段秀实传》：“秀实，字成公，本姑臧人。曾祖师濬，
仕为陇州刺史，留不归，更为汧阳人。秀实举明经，弃
去，从马灵察讨护密有功，授安西府别将。白孝德，节
度邠宁，荐为泾州刺史，封张掖郡王。马璘代孝德，每
所咨逮，璘处决不当，固争之，不从不止。璘卒，即拜泾
原郑颍节度使，数年，吐蕃不敢犯塞。德宗立，加检校”
礼部尚书。建中初，召为司农卿。朱泚反，使骑往迎秀
实。会源休教泚伪迎天子，遣将韩旻领锐师疾驰奉
天，秀实倒用“司农印”追其兵。翼日，泚召秀实计事，秀
实勃然起，夺休象笏击泚，遂遇害。兴元元年，谥曰忠
烈。